EESTI ADVOKATUURI JUHATUS

ISTUNGI PROTOKOLL

13. september 2022. a nr 18

Tallinn

**AdvS § 42 lg 3 kohaldamisest**

Vandeadvokaadi abi A on juhatusele esitanud taotluse AdvS § 42 lg 3 kohaldamiseks tegutsemaks MTÜ X poolt moodustatud distsiplinaarkomisjoni esimehena (samas ka vahekohtunikuna). Distsiplinaarkomisjoni puhul on TsMS §-de 712 jj mõttes tegemist vahekohtuga, millise tegevuses esinevad mh haldusõigusele omane uurimisfunktsioon ning karistusõigusele omane süü suuruse tuvastamine. Advokaat on oma kutsetegevuses kokku puutunud nii halduskohtumenetluse, tsiviilkohtumenetluse, põhiseaduslikkuse järelevalve kui ka kriminaalmenetlusega erinevates kohtuastmetes. Lisaks tunneb ta valdkonna spetsiifilisi reegleid, milliste rikkumisi distsiplinaarkomisjonis arutatakse. Advokaat palub juhatuse luba tegutsemaks MTÜ X distsiplinaarkomisjoni esimehena kuni 31.05.2024.

MTÜ X on samuti advokatuurile esitanud palve anda advokaadile luba tegutsemaks distsiplinaarkomisjoni esimehena ning kinnitab tema sobivust antud positsioonile.

AdvS § 41 lg 1 p 6 sätestab, et vandeadvokaat on pädev tegutsema vahekohtuniku ja lepitusseaduses sätestatud korras lepitajana. AdvS § 42 lg 2 kohaselt ei ole vandeadvokaadi abi pädev täitma käesoleva seaduse § 41 lg 1 p-des 6 ja 7 nimetatud ülesandeid ning esindama või kaitsma klienti Riigikohtus, kui seaduses ei ole ette nähtud teisiti. Sama paragrahvi lõike 3 kohaselt võib vandeadvokaadi abi käesoleva seaduse § 41 lg 1 p-s 6 nimetatud ülesandeid täita advokatuuri juhatuse igakordsel loal.

Juhatus selgitab, et AdvS § 42 lg 2 sätestatud piirang, mille kohaselt ei ole vandeadvokaadi abi pädev tegutsema vahekohtunikuna, on tingitud sellest, et nimetatud funktsiooni saab täita üksnes kogenud vandeadvokaat, kes on omandanud vandeadvokaadina tegutsedes vahekohtunikuna tegutsemiseks vajalikke oskusi ja kogemusi. Vandeadvokaadi abil selliseid kogemusi reeglina ei ole. Samas annab AdvS § 42 lg 3 juhatusele õiguse anda ka vandeadvokaadi abile loa tegutseda vahekohtunikuna.

Juhatus, olles tutvunud esitatud materjalidega, leiab, et antud juhul on põhjendatud kohaldada advokaadi suhtes erandit AdvS § 42 lg 3 alusel ning anda advokaadile luba tegutseda MTÜ X distsiplinaarkomisjoni esimehena (vahekohtunikuna) AdvS § 41 lg 1 p 6 alusel.

**Juhatus**

**O T S U S T A S**

**Anda A-le luba tegutseda MTÜ X distsiplinaarkomisjoni esimehena (vahekohtunikuna) kuni 31.05.2024.**